ཐ་སྙད་འགྲེལ་བཤད་རྒྱག་སྟངས་ཕྱོགས་ནས་དབྱེ་ན།རྒྱས་འགྲེལ།དཔེ་འགྲེལ།རི་མོས་གསལ་འགྲོས།བསྒྱུར་འགྲེལ་སོགས་སོ།།དཔེར་ན་རྒྱས་བཤད་དང་གསལ་བཤད་ལྟ་བུའི་སྒོ་ནས་དགྲོལ་བྱ་གང་དེ་གསལ་བ་བྱས་པ་ལ་ལམ་རིམ་བླ་མ་བརྒྱུད་པའི་རྣམ་ཐར།དུང་དཀར་ཚིག་མཛོདསོགས་ལྟ་བུ།རི་མོའི་གསལ་འགྲོས་དཔེར་ན་ཚུལ་ཁྲིམས་བློ་གྲོས་ཀྱིས་གཙོ་སྒྲིག་གནང་བའི་རྒྱ་བོད་དབྱིན་གསུམ་གསར་བྱུང་རྒྱུན་བཀོལ་རེས་འགྲེལ་མིང་མཛོད་ལྟ་བུ་དང་།མིང་མཛོད་འགའ་རེར་རེས་འགྲེལ་ཚིག་འགྲེལ་གཉིས་ཀ་ཡོད་པའང་ཡོད་དེ།དཔེར་ན་གསོ་རིག་སྐོར་གྱི་མིང་མཛོད་དང་རྩིས་འཁོར་སྐོར་གྱི་མིང་མཛོད་དང་འཕྲུལ་ཆས་སྐོར་གྱི་མིང་མཛོད་སོགས་ལ་འགྲེལ་ཚུལ་འདྲེས་མ་དེ་སྤྱོད་ཆེ་བ་ཡིན་ནོ།།དཔེ་འགྲེལ་ནི་སྐད་བརྡའི་སྐོར་གྱི་མིང་མཛོད་མང་ཆེ་བར་རྒྱས་འགྲེལ་དང་བསྲེས་རེ་སྤྱོད་ཀྱི་ཡོད་ལ།གཞན་དཔེ་འགྲེལ་ཁོ་ན་ཡིན་པའི་མིང་མཛོད་ཡོད་པ་དཔེར་ན་འཇའ་ཕན་གྱིས་༡༩༧༣ལོར་དཔེ་བསྐྲུན་བྱས་པའི་དེང་རབས་རི་གྲོང་མིང་མཛོད་ལྟ་བུའོ།།བསྒྱུར་འགྲེལ་ནི་སྐད་ཡིག་ཅིག་གི་དགྲོལ་བྱའི་མིང་ལ་སྐད་ཡིག་གཞན་པ་ཞིག་གིས་འགྲེལ་རྒྱག་པ་ཞིག་ཡིན་ཀྱང་།དེར་སྒྱུར་བྱེད་ཀྱི་སྒོ་ནས་མིང་སྒྱུར་བྱས་པའི་སྐད་གཉིས་ཤན་སྦྱར་དང་སྐད་མང་ཤན་སྦྱར་ལྟ་བུ་དང་།འགྲེལ་སྟངས་ཀྱི་སྒོ་ནས་བརྡ་འབྲུ་ཐད་ཀར་བསྒྱུར་བའི་འགྲེལ་ཚུལ་དང་།བརྡ་འབྲུ་དོན་འབྲུ་གཉིས་ཀ་བསྒྱུར་བ་ཡོད་པའི་འགྲེལ་ཚུལ་ཅན་གྱི་མིང་མཛོད་སོགས་ཡོད་དེ།དཔེར་ན་བཀྲ་ཤིས་ཚེ་རིང་གིས་གཙོ་སྒྲིག་བྱས་པའི་བོད་རྒྱ་དབྱིན་གསུམ་གྱི་ཆ་འཕྲིན་ལག་རྩལ་ཚིག་མཛོདལྟ་བུ་བརྡ་འབྲུ་ཐད་ཀར་བསྒྱུར་བའི་ཚིག་མཛོད་ཡིན་ལ།ཝང་དབྱི་ནོན་གྱིས་གཙོ་སྒྲིག་གནང་བའི་སངས་རྒྱས་ཆོས་གཞུང་གི་ཚིག་མཛོད་དང་ཚུལ་ཁྲིམས་བློ་གྲོས་ཀྱིས་གཙོ་སྒྲིག་གནང་བའི་རྒྱ་བོད་དབྱིན་གསུམ་གསར་བྱུང་རྒྱུན་བཀོལ་མིང་མཛོད་ལྟ་བུ་ནི་བརྡ་འབྲུ་དང་དོན་འབྲུ་གཉིས་ཀ་བསྒྱུར་བ་ཡོད་པའི་འགྲེལ་ཚུལ་ཅན་གྱི་མིང་མཛོད་ཡིན་ལ།དབྱེ་སྒོ་དེ་དག་ལའང་ད་དུང་ཞིབ་ལ་འབེབ་རྒྱུ་ཡོད་དོ།།